钦定古今图书集成/明伦汇编/官常典/第170卷 > 张鲁
## 钦定古今图书集成/明伦汇编/官常典/第170卷 > 张鲁

按《三国魏志》本传：“鲁字公祺，沛国丰人也。祖父陵，客
蜀，学道鹄鸣山中，造作道书以惑百姓。从受道者出
五斗米，故世号米贼。陵死，子衡行其道。衡死，鲁复行
之。益州牧刘焉以鲁为督义司马，与别部司马张修
将兵击汉中太守苏固。鲁遂袭修，杀之，夺其众。焉死，
子璋代立，以鲁不顺，尽杀鲁母家室。鲁遂遽汉中，以”
鬼道教民，自号“师君。”其来学道者，初皆名鬼卒，受本
道已信，号祭酒。各领部众，多者为治头大祭酒。皆教
以诚信，不欺诈，有病自首其过，大都与《黄巾》相似。诸
祭酒皆作义舍，如今之亭传。又置义米肉悬于义舍，
行路者量腹取足。若过多，鬼道辄病之。犯法者三原。
然后乃行刑，不置长吏，皆以祭酒为治，民夷便乐之。
雄据巴、汉垂三十年。汉末，力不能征，遂就宠鲁为镇
民中郎将，领汉宁太守，通贡献而已。民有地中得玉
印者，群下欲尊鲁为汉宁王。鲁功曹巴西阎圃谏鲁
曰：“汉川之民，户出十万，财富土沃，四面险固，上匡天
子，则为桓文，次及窦融，不失富贵。今承制署置，势足
斩断，不烦于王。愿且不称，勿为祸先。”鲁从之。韩遂、马
超之乱，关西民从子午谷奔之者数万家。建安二十
年，太祖乃自散关出武都征之。至阳平关，鲁欲举汉
中降，其弟卫不肯，率众数万人拒关坚守。太祖攻破
之，遂入蜀。鲁闻阳平已陷，将稽颡，圃又曰：“今以迫往，
功必轻，不如依杜灌，赴朴胡相拒，然后委质，功必多。”
于是乃奔南山，入巴中。左右欲悉烧宝货仓库，鲁曰：
“本欲归命国家，而意未达。今之走避锐锋，非有恶意。
宝货仓库，国家之有。”遂封藏而去。太祖入南郑，甚嘉
之。又以鲁本有善意，遣人慰谕鲁，尽将家出。太祖逆
拜鲁镇南将军，待以客礼，封阆中侯，邑万户。封鲁五
子及阎圃等皆为列侯。为子彭祖取鲁女。鲁薨，谥之
曰“原侯。”子富嗣。

按《注典略》曰：“熹平中，妖贼大起，三辅有骆曜。光和中，
东方有张角，汉中有张修、骆曜。教民缅匿法角为太
平道，修为五斗米道。”太平道者，师持九节杖，为符咒，
教病人叩头思过，因以符水饮之，得病。或日浅而愈
者，则云此人信道，其或不愈，则为不信道。修法略与
角同，加施静室，使病者处其中思过，又使人为奸，令
祭酒，祭酒主以《老子》五千文，使都习，号为奸令为鬼
吏，主为病者请祷。请祷之法，书病人姓名，说服罪之
意。作三通，其一上之天，著山上；其一埋之地；其一沉
之水，谓之“三官手书。”使病者家出米五斗以为常，故
号曰“五斗米师。”实无益于治病，但为淫妄。然小人昏
愚，竞共事之。后角被诛，修亦亡。及鲁在汉中，因其民
信行修业，遂增饰之，教使作义舍，以米肉置其中，以
止行人，又教使自隐，有小过者，当治道百步则罪除。
又依《月令》春夏禁杀，又禁酒流移寄在其地者，不敢
不奉。《魏名臣奏》载董昭表曰：“武皇帝承凉州从事
及武都降人之辞，说张鲁易攻阳平城下，南北山相
远，不可守也，信以为然。”及往临履，不如所闻，乃叹曰：
“他人商度，少如人意。攻阳平山上诸屯，既不时拔，士卒伤夷者多。”武皇帝意沮，便欲拔军截山而还，遣故
大将军夏侯惇、将军许褚呼山上兵还。会前军未还，
夜迷惑误入贼营，贼便退散。侍中辛毗、刘晔等在兵
后语惇、褚，言官兵已据得贼要屯，贼已散走，犹不信
之。惇前“自见，乃还白武皇帝，进兵定之，幸而克获，此
近事吏士所知。”又杨暨表曰：“武皇帝始征张鲁，以十
万之众，身亲临履，指授方略，因就民麦以为军粮。张
卫之守，盖不足言。地险守易，虽有精兵虎将，势不能
施。对兵三日，欲抽军还，言作军三十年，一朝持与人，
如何？此计已定，天祚大魏，鲁守自坏，因以定”之。《世
语》曰：鲁遣五官掾降弟卫横山筑阳平城，以拒王师，
不得进，鲁走巴中。军粮尽，太祖将还西曹掾东郡郭
谌曰：“不可。鲁已降留，使既未反，卫虽不同，偏携可攻。
悬军深入，以进必克，退必不免。”太祖疑之。夜有野麋
数千，突坏卫营，军大惊。夜，高祚等误与卫众遇，祚等
多鸣鼓角会众，卫惧，以为大军见掩，遂降。《魏略》曰：
“黄初中，增圃爵邑。后十馀岁，病死。”《晋书》云：“西戎司马
阎缵孙也。”